Polisie waarsku oor ‘vakante poste’Foto: SAPD, Facebook Die polisie in Uitenhage in die Oos-Kaap het Saterdag inwoners van dié provinsie gewaarsku teen ŉ slenter waar bedrieërs glo aan inwoners ŉ werksaanbod by ŉ polisiestasie maak waarna hulle hul geld steel. Kapt. Gerda Swart, woordvoerder van die polisie, sê inwoners moenie naïef wees wanneer hulle op werksaanbiedinge in koerante, telefonies of via sosiale media reageer nie. Volgens haar is die polisie bewus van talle voorvalle waar ŉ sogenaamde polisiebeampte onskuldige inwoners met ŉ werksaanbod gekontak het. “Die sogenaamde polisiebeampte sê dan vir die slagoffers hulle kan in aanmerking kom vir ŉ pos by die Uitenhage-polisie as hulle tussen die ouderdom 18 en 35 is. Die ‘polisieman’ sal dan ŉ onderhoud met die slagoffers reël en ook eis dat hulle R2 500 aan hom betaal om te verseker dat die vakante pos aan hulle toegeken sal word,” sê sy. Kol. André Swart, stasiebevelvoerder vir Uitenhage, het dié vakante poste as onwaar beskryf. Hy sê voornemende polisiebeamptes word altyd versoek om skriftelik aansoek te doen waarna die proses deur die menslikehulpbronne-departement gaan. ŉ Aansoekvorm vir ŉ vakante pos is volgens hom boonop net by die werwingskantoor beskikbaar. “Enigeen wat hierdie soort kennisgewing vir ŉ vakature ontvang het, moet dit ignoreer en dit as bedrog beskou. Aansoekvorms is gratis en geld word onder geen omstandighede aangevra nie,” sê hy.